Tiesas (desmitā palāta) 2023. gada 9. novembra spriedums (Krajský soud v Brně – Čehijas Republika) lūgums sniegt prejudiciālu nolēmumu – CD/Ministerstvo vnitra České republiky, Odbor azylové a migrační politiky
(Lieta C-257/22 1, Odbor azylové a migrační politiky MV (Atgriešanas direktīvas piemērošanas joma))
(Lūgums sniegt prejudiciālu nolēmumu – Brīvības, drošības un tiesiskuma telpa – To trešo valstu valstspiederīgo atgriešana, kas dalībvalstī uzturas nelikumīgi – Direktīva 2008/115/EEK – 3. panta 2. punkts – Jēdziens “nelikumīga uzturēšanās” – Direktīva 2013/32/ES – Starptautiskās aizsardzības pieteikuma iesniedzējs – 9. panta 1. punkts – Tiesības palikt dalībvalstī pieteikuma izvērtēšanas laikā – Atgriešanas lēmums, kas pieņemts pirms pirmajā instancē pieņemtā lēmuma noraidīt starptautiskās aizsardzības pieteikumu)
Tiesvedības valoda – čehu
Iesniedzējtiesa
Krajský soud v Brně
Pamatlietas puses
Prasītājs: CD
Atbildētāja: Ministerstvo vnitra České republiky, Odbor azylové a migrační politiky
Rezolutīvā daļa
Eiropas Parlamenta un Padomes Direktīvas 2008/115/EK (2008. gada 16. decembris) par kopīgiem standartiem un procedūrām dalībvalstīs attiecībā uz to trešo valstu valstspiederīgo atgriešanu, kas dalībvalstī uzturas nelikumīgi, 2. panta 1. punkts un 3. panta 2. punkts, tos skatot šīs direktīvas 9. apsvēruma gaismā un kopsakarā ar Eiropas Parlamenta un Padomes Direktīvas 2013/32/ES (2013. gada 26. jūnijs) par kopējām procedūrām starptautiskās aizsardzības statusa piešķiršanai un atņemšanai 9. panta 1. punktu,
ir jāinterpretē tādējādi, ka
tie nepieļauj atgriešanas lēmuma pieņemšanu saskaņā ar Direktīvas 2008/115 6. panta 1. punktu attiecībā uz trešās valsts valstspiederīgo pēc tam, kad viņš ir iesniedzis starptautiskās aizsardzības pieteikumu, bet pirms par šo pieteikumu ir pieņemts lēmums pirmajā instancē, un tas tā ir neatkarīgi no minētajā atgriešanas lēmumā norādītā uzturēšanās laika.
____________
1      OV C 266, 11.7.2022.